**Ministru kabineta noteikumu projekts “Emisijas kvotu piešķiršanas kārtība stacionāro tehnoloģisko iekārtu operatoriem” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Noteikumu projekta “Emisijas kvotu piešķiršanas kārtība stacionāro tehnoloģisko iekārtu operatoriem” (turpmāk – Noteikumu projekts) mērķis ir nodrošināt Eiropas Savienības emisijas kvotu tirdzniecības sistēmas (turpmāk – ES ETS) ceturtā perioda darbību Latvijā atbilstoši aktuālajiem Eiropas Komisijas (turpmāk – EK) deleģētajiem tiesību aktiem, aktualizējot kārtību emisijas kvotu daudzuma noteikšanai.  Noteikumu projekts stājas spēkā Oficiālo publikāciju un tiesiskās informācijas likuma 7. panta otrajā daļā noteiktajā kārtībā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Noteikumu projekts sagatavots pēc Vides aizsardzības un reģionālās attīstības ministrijas (turpmāk - VARAM) iniciatīvas, lai nodrošinātu ES ETS funkcionēšanu Latvijā ES ETS ceturtajā periodā (2021. – 2030. gads), balstoties uz jaunākajiem EK deleģētajiem tiesību aktiem. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | ES ETS darbība ES līmenī ir noteikta 2003. gada 13. oktobra Eiropas Parlamenta un Padomes Direktīvā 2003/87/EK, ar kuru nosaka sistēmu siltumnīcas efektu izraisošo gāzu emisijas kvotu tirdzniecībai Kopienā un groza Padomes Direktīvu 96/61/EK (turpmāk – Direktīva 2003/87/EK). Eiropadome 2014. gada 24. oktobrī pieņēma secinājumus “Par klimata un enerģētikas politikas satvaru laikposmam no 2020. gada līdz 2030. gadam” (turpmāk – Eiropadomes secinājumi), nosakot nosacījumus “Klimata un enerģētikas politikas satvara laikposmam līdz 2030. gadam” noteikto mērķu īstenošanai, t.sk. nosacījumu, ka ES ETS jāreformē, jānodrošina tā laba un efektīva funkcionēšana, kā arī nosaukti elementi, kas jāiekļauj reformā.  Lai veicinātu siltumnīcefekta gāzu (turpmāk – SEG) emisiju samazināšanu visā ES, EK ES ETS ceturtajam periodam (2021. - 2030. gads) izstrādāja jaunas prasības, ko noteica ar Eiropas Parlamenta un Padomes 2018. gada 14. marta Direktīvu Nr. 2018/410/ES, ar ko groza Direktīvu 2003/87/EK, lai sekmētu emisiju izmaksefektīvu samazināšanu un investīcijas mazoglekļa risinājumos, un Lēmumu 2015/1814 (turpmāk – Direktīva 2018/410), lai nodrošinātu, ka labi funkcionējoša un reformēta ES ETS ir galvenais ES instruments SEG emisiju samazināšanas mērķa sasniegšanai. Ar Direktīvu 2018/410 veikti grozījumi Direktīvā 2003/87/EK, reformējot ES ETS, nodrošinot tā efektīvu funkcionēšanu ES ETS ceturtajā periodā (2021. – 2030. gads).  VARAM ir atbildīga par ES ETS darbību Latvijā atbilstoši likuma “Par piesārņojumu” 32.1 un 32.2 panta astotajā daļā ietvertajam deleģējumam, kas atbilstoši šā panta pirmajai daļai nosaka kārtību, kā VARAM, izvērtējot arī sabiedrības viedokli un ņemot vērā EK apstiprināto iekārtu sarakstu un tā grozījumus, pieņem lēmumu par emisijas kvotu piešķiršanu operatoram, kurš ir saņēmis siltumnīcefekta gāzu emisijas atļauju, ne vēlāk kā divu mēnešu laikā pēc tam, kad saņemts Eiropas Komisijas apstiprinājums par iekārtu sarakstu vai tā grozījumiem. Vides aizsardzības un reģionālās attīstības ministrija pieņem lēmumu par emisijas kvotu piešķiršanu gaisa kuģa operatoram.  Tā kā abi minētie lēmumi ir specifiski un nodalīti atsevišķos Direktīvas 2003/87/EK pantos, Latvijā atbilstoši 32.2 panta astotajā daļā ietvertajam deleģējumam ir izdoti 2013.gada 9.jūlija Ministru kabineta noteikumi Nr.366 “Noteikumi par aviācijas darbību dalību Eiropas Savienības emisijas kvotu tirdzniecības sistēmā” un Ministru kabineta 2013.gada 26.februāra noteikumi Nr. 112 "Emisijas kvotu piešķiršanas kārtība stacionāro tehnoloģisko iekārtu operatoriem".  Noteikumu projekts nosaka kārtību lēmumā pieņemšanai par emisijas kvotu piešķiršanu stacionāro tehnoloģisko iekārtu operatoriem likuma "Par piesārņojumu" 32.2 panta 1.1 daļas tikai 4. punktā noteiktajiem periodam, jo 3. punktā minētais trešais periods — no 2013.gada 1.janvāra līdz 2020.gada 31.decembrim ir noslēdzies.  Lai arī Direktīva 2003/87/EK ir ES ETS pamatdokuments, kas nodrošina sistēmas funkcionēšanu, tā nav vienīgais normatīvais akts ES līmenī – Direktīva nodrošina deleģējumus dažādiem deleģētajiem tiesību aktiem, kuri sīkāk nosaka ES ETS funkcijas. Šie deleģētie tiesību akti nosaka detalizētāku kārtību, kādā funkcionēs ES ETS ceturtajā periodā.  Spēkā esošais tiesiskais regulējums Latvijā vērsts uz ES ETS funkcionēšanu trešajā periodā (2013. - 2020. gads). Vairāki uz Direktīvas 2003/87/EK deleģējuma izdotie normatīvie akti paredz būtiskas izmaiņas ES ETS ceturtajā periodā. Noteikumu projekta izstrādes mērķis ir nodrošināt ES ETS pilnvērtīgu funkcionēšanu ceturtajā periodā (2021. - 2030. gads).  Noteikumu projekts sākotnēji gatavots kā Ministru kabineta 2013.gada 26.februāra noteikumu Nr. 112 "Emisijas kvotu piešķiršanas kārtība stacionāro tehnoloģisko iekārtu operatoriem" grozījums. Tomēr, ņemot vērā, ka paredzēto grozījumu apjoms pārsniedz pusi no spēkā esošā rīkojuma apjoma, saskaņā ar MK 2009. gada 3. februāra noteikumu Nr. 108 “Normatīvo aktu projektu sagatavošanas noteikumi” 140. un 180. punktu ir sagatavots jauns normatīvā akta projekts.  ES ETS ceturtā perioda emisijas kvotu sadales plānu katra dalībvalsts izstrādāja, ņemot vērā Eiropas Komisijas noteiktās vadlīnijas, kā arī katras dalībvalsts specifiskos nosacījumus.  ES ETS ceturtajam periodam (2021.-2030.gads) emisijas kvotu apjoma noteikšanai EK izstrādāja harmonizētu metodoloģiju visām dalībvalstīm, kas noteikta ar Eiropas Komisijas 2018. gada 19. decembra deleģēto regulu 2019/331, ar ko nosaka Savienības mēroga pārejas noteikumus saskaņotai emisijas kvotu iedalei saskaņā ar Eiropas Parlamenta un Padomes Direktīvas 2003/87/EK 10.a pantu (turpmāk – Regula 2019/331). Papildus minētajai regulai Eiropas Komisija ir izstrādājusi arī vadlīniju dokumentus par emisijas kvotu apjoma noteikšanu jaunajām iekārtām.  ES ETS ceturtajā periodā (2021.-2030.gads) mainās arī emisijas kvotu apjoma grozījuma nosacījumi, jo atšķirībā no iepriekšējā ES ETS perioda emisijas kvotu apjoms tiek samazināts atbilstoši iekārtu darbības līmeņa izmaiņām, kas noteikts Eiropas Komisijas 2019. gada 31. oktobra regulā Nr. 2019/1842 ar ko nosaka noteikumus Eiropas Parlamenta un Padomes Direktīvas 2003/87/EK piemērošanai attiecībā uz sīkāku kārtību, kā izdarāmi emisijas kvotu iedales pielāgojumi sakarā ar darbības līmeņa izmaiņām.  Dalībvalstīm arī ir jāizstrādā visas procedūras, kā operatori iesniedz darbības līmeņa ziņojumus un izmaiņu pielāgošana, atbilstoši ziņojumiem. Darbības līmeņa ziņojumu iesniegšana un verificēšana noteikta 2012.gada 13.novembra Ministru kabineta noteikumos Nr.769 “Noteikumi par stacionāro tehnoloģisko iekārtu dalību Eiropas Savienības emisijas kvotu tirdzniecības sistēmā” (turpmāk – MK noteikumi Nr. 769), savukārt darbības līmeņa ziņojuma izvērtēšana, kā arī ir lēmuma izstrādāšana un pieņemšana par emisijas kvotu piešķiršanu jaunām iekārtām vai emisijas kvotu apjoma grozījumiem esošām iekārtām tiek noteikta noteikumu projekta 3. nodaļā. Nenosakot minēto kārtību Noteikumu projektā, tiktu apgrūtināta likuma “Par piesārņojumu” normu īstenošana.  Noteikumu projekta 5.nodaļa paredz procedūru, kā kontrolēt operatoriem noteikto emisijas kvotu apjoma pareizu piešķiršanu un kā novērst to, ka operatoriem netiek piešķirts neatbilstošs emisijas kvotu apjoms, kā arī nosaka kārtību, kā rīkoties, lai pēc iespējas savlaicīgāk konstatētu iespējamas kvotu skaita izmaiņas operatoram, novērstu kvotu nepietiekošu iedalījumu vai virsiedalījumu, un ministrijas rīcību gadījumā, ja emisijas kvotu apjoms tiek grozīts (samazināts vai palielināts), bet emisijas kvotas jau ir piešķirtas.  MK noteikumi Nr. 769 paredz, ka operatori darbības līmeņa ziņojumus iesniedz katras gada 15. martā. Atbilstoši ziņojuma datiem, operatoram tiek pielāgotas nākošā gada emisijas kvotas. Tomēr saskaņā ar Direktīvas 2003/87/EK 11. panta otro punktu, kompetentā iestāde piešķir kvotu apjomu, kas sadalāms attiecīgajā gadā katra līdz katra gada 28. februārim. Līdz ar to, lai izvairītos no liekām administratīvām darbībām, nepieciešams jau laicīgi uzzināt operatoram iespējamo kvotu izmaiņas, atbilstoši darbības līmeņa izmaiņām.  Atbilstoši Regulas 2019/1842 trešajam punktam, dalībvalstis var pieprasīt iesniegt provizorisku darbības līmeņa ziņojumu, kurā iekļauta visa informācija, kas ir pieejama iesniegšanas brīdī. Dalībvalstis var noteikt provizoriskā darbības līmeņa ziņojuma iesniegšanas termiņus. Šis termiņš noteikts Noteikumu projekta 38. punktā.  Noteikumu projekts nosaka šādas ES ETS procedūras:   * emisijas kvotu daudzuma noteikšanai jaunām un esošām iekārtām; * emisijas kvotu daudzuma pielāgošanai iekārtām pēc ievērojamām darbības līmeņa izmaiņām; (projektā minētais jēdziens “kvotu skaita pielāgošana” nozīmē emisiju kvotu skaita maiņu, atbilstoši darbības līmeņa izmaiņām); * kārtībai, kādā VARAM pieņem lēmumu par emisijas kvotu piešķiršanu jaunām iekārtām vai piešķirto emisijas kvotu daudzuma grozījumiem; * emisijas kvotu piešķiršanas kārtības uzraudzībai, lai regulāri izvērtētu vai iekārtai emisijas kvotu piešķīrums ir atbilstošs un nav jāgroza; * 1.pielikums nosaka apakšiekārtu darbības datu noteikšanas nosacījumus; * 2.pielikums nosaka emisijas kvotu aprēķina nosacījumus.   ES ETS ceturtajā periodā (2021. - 2030. gads) mainās emisijas kvotu piešķiršanas nosacījumi jaunām iekārtām, kā arī kvotu daudzuma grozījuma nosacījumi esošām iekārtām.  Emisijas kvotu daudzums tiek mainīts iekārtām tikai pēc ievērojamām darbības līmeņa izmaiņām (ja izmaiņas ir vairāk par 15%) un citiem parametriem kas nav darbības līmenis, ja attiecināms, vai arī atstāts iepriekšējā līmenī. Vērtējot izmaiņu nepieciešamību, kurināmā un siltuma līmeņa apakšiekārtām tiek ņemtas vērā arī izmaiņas iekārtas energoefektivitātē. Tādejādi ir nepieciešamība izstrādāt jaunu procedūru emisijas kvotu daudzuma grozījumiem, jo lēmums tiek pieņemts, pamatojoties uz darbības līmeņa izmaiņām, nevis uz operatoru iesniegumu par jaudas izmaiņām pamata, kā tas bija iepriekšējā periodā. Līdz ar to šāds iesniegums vairs nav nepieciešams.  Lai pēc iespējas mazāk mainītu ES ETS vēsturiski izmantotus jēdzienus latviešu valodā, projektā ir izmantots Ministru kabineta 2013.gada 26.februāra noteikumos Nr. 112 "Emisijas kvotu piešķiršanas kārtība stacionāro tehnoloģisko iekārtu operatoriem" kas zaudēs spēku līdz ar šī noteikumu projekta stāšanos spēkā lietots jēdziens “siltums”, ar ko domāta apakšiekārtā ievadītā vai saražotā siltumenerģija.  Noteikumu projekta otrā nodaļa “Lēmuma pieņemšana par emisijas kvotu piešķiršanu” attiecināma uz katra piecu gadu perioda, t.i. 2021. – 2025. gada un 2026. – 2030. gada sākotnējā iekārtu saraksta apstiprināšanu. Noteikumu projekta ceturtā nodaļa “Kārtība, kādā groza lēmumu par emisijas kvotu piešķiršanu pēc darbības līmeņa ziņojumu izvērtēšanas” ir nodalīta no otrās nodaļas, jo saistīta ar ikgadēju lēmumu pieņemšanu un emisiju kvotu saraksta grozīšanu, atbilstoši izmaiņām operatoru iesniegtajos darbības līmeņa ziņojumos.  ES ETS ceturtā perioda funkcionēšanai pieņemtie deleģētie tiesību akti, kas pieņemti pēc 2018. gada, skar procedūras, kas nodrošinātu sekojošo EK deleģētos aktu īstenošanu:   * Eiropas Komisijas 2018. gada 19. decembra deleģētā regula 2019/331, ar ko nosaka Savienības mēroga pārejas noteikumus saskaņotai emisijas kvotu iedalei saskaņā ar Eiropas Parlamenta un Padomes Direktīvas 2003/87/EK 10.a pantu; * Eiropas Komisijas 2019. gada 31. oktobra regula Nr. 2019/1842 ar ko nosaka noteikumus Eiropas Parlamenta un Padomes Direktīvas 2003/87/EK piemērošanai attiecībā uz sīkāku kārtību, kā izdarāmi emisijas kvotu iedales pielāgojumi sakarā ar darbības līmeņa izmaiņām (turpmāk – regula Nr. 2019/1842); * Eiropas Komisijas 2019. gada 15. februāra Deleģētais Lēmums (ES) 2019/708 ar ko papildina Eiropas Parlamenta un Padomes Direktīvu 2003/87/EK, 2021.–2030. gada periodam nosakot sarakstu ar nozarēm un apakšnozarēm, kuras uzskatāmas par pakļautām oglekļa emisiju pārvirzes riskam.   Noteikumus “Emisijas kvotu piešķiršanas kārtība stacionāro tehnoloģisko iekārtu operatoriem” ir nepieciešams pielāgot minēto EK deleģēto aktu īstenošanai, lai nacionālā normatīvo aktu bāze pareizi īstenotu regulu prasības. Papildus, tas nodrošinās ES ETS pareizu funkcionēšanu Latvijā ceturtajā periodā, saskaņoti ar visām pārējām ES dalībvalstīm. |
| 3. | Projekta izstrādē iesaistītās institūcijas un publiskas personas kapitālsabiedrības | VARAM  Valsts vides dienests (turpmāk - VVD) |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | * Latvijas ES ETS operatori, kuri veic kādu no likuma „Par piesārņojumu” 2. pielikumā minētajām darbībām un kuriem ir izsniegtas SEG emisijas atļaujas (turpmāk – operatori); * Kādā no ES dalībvalstīm atbilstības novērtēšanas institūcijā vai Latvijā akreditēti vides verificētāji (turpmāk – verificētāji); * VARAM, VVD, LVĢMC un Latvijas Nacionālais akreditācijas birojs (turpmāk – LATAK) |
| 2. | Tiesiskā regulējuma ietekme uz tautsaimniecību un administratīvo slogu | Latvijā siltumnīcefekta gāzu emisijas atļauja izsniegta 52 iekārtu operatoriem. Tiesiskais regulējums uzliek pienākumu iesniegt Ministrijā papildus informāciju, ja tā nepieciešama darbības līmeņa ziņojuma novērtējumam , kas nebūtiski palielina administratīvo slogu. Provizoriskā darbības līmeņa ziņojuma iesniegšana Noteikumu projekta ietvaros papildus administratīvo slogu neuzliek.  Administratīvais slogs palielināsies VARAM, jo papildus esošajām procedūrām būs jāvērtē operatoru ikgadējie darbības līmeņa ziņojumi, ar mērķi konstatēt operatoram piešķirto emisijas kvotu daudzuma pielāgošanas nepieciešamību darbības līmeņa izmaņu rezultātā.  Ņemot vērā, ka darbības līmeņa ziņojumi iekļaus jau ekspertiem zināmu un pārbaudītu informāciju, šis administratīvas slogs nebūs augsts, un ir veicams esošo resursu ietvarā. |
| 3. | Administratīvo izmaksu monetārs novērtējums | Nosakot izmaksu monetāro vērtējumu ņemta vērā tikai iekārtas operatoram papildus pieprasītā informācija, ja tā nepieciešama darbības līmeņa ziņojuma izvērtēšanai.  C = (f x l) x (n x b), kur  C – papildus informācijas sagatavošanas radītās izmaksas;  f – stundas samaksas likme; privātajā sektorā stundas likme ir aprēķināta, dalot vidējo mēneša algu privātajā sektorā (pēc Centrālās statistikas pārvaldes tīmekļvietnes www.csb.gov.lv datiem 2020. gadā tā bija 1143,00 euro/mēnesī) ar Darba likuma 131. panta pirmajā daļā minēto normālo darba laiku (40 stundas nedēļā x 4 = 160 stundas mēnesī) = 7,14 euro/stundā;  l – laika patēriņš, kas operatoram jāpavada sagatavojot informāciju – 4 stundas;  n – iekārtu skaits atbilstoši Ministru kabineta rīkojuma projektam “Par iekārtu sarakstu emisijas kvotu sadalei 2021.-2025. gadam”, uz ko attiecas projektā paredzētās informācijas sniegšanas prasības – 52 iekārtas;  b –projektā paredzamās informācijas sniegšanas biežums ir 1 reizi gadā.  Aprēķins: (7,14 x 4)x(52x1) = 1485,90 euro/gadā  Noteikumu projektā tiek noteikts, ka VARAM apstiprinās operatoru iesniegtos darbības līmeņa ziņojumus. Administratīvais slogs nav vērtējams augstāks kā 2000 *euro*. |
| 4. | Atbilstības izmaksu monetārs novērtējums | Atbilstības izmaksas iekārtas operatoriem būs vienādas ar augstāk minētajām administratīvajām izmaksām, gadījumos, ja VARAM pieprasīs sniegt papildus informāciju saistībā ar darbības līmeņa ziņojuma izvērtēšanu. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Stājoties spēkā Noteikumu projektam, spēku zaudēs Ministru kabineta 2013.gada 26.februāra noteikumi Nr. 112 “Emisijas kvotu piešķiršanas kārtība stacionāro tehnoloģisko iekārtu operatoriem”.  Ņemot vērā anotācijas I sadaļas 2. punktā minētos EK deleģētos tiesību aktus, saskaņošanā ir noteikumu projekts grozījumiem Ministru kabineta 2012. gada 13. novembra noteikumos Nr. 769 “Noteikumi par stacionāro tehnoloģisko iekārtu dalību Eiropas Savienības emisijas kvotu tirdzniecības sistēmā”, kas paredz kārtību iesniegumu siltumnīcefekta gāzu emisijas atļaujas saņemšanai, kā arī emisiju un darbības līmeņu monitoringu un ziņošanu.  VARAM izstrādā likumprojektu “Klimata likums”, ar kuru tiks precizēts un pilnveidots Latvijas klimata politikas juridiskais ietvars, kā arī iestrādāts likuma “Par piesārņojumu” regulējums, kas attiecas uz siltumnīcefekta gāzu emisiju samazināšanu, t.sk. ES ETS sistēmas darbību. |
| 2. | Atbildīgā institūcija | VARAM, VVD |
| 3. | Cita informācija | Nav |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Noteikumu projekts sagatavots, lai nodrošinātu šādu tiesību aktu darbību:  - Eiropas Parlamenta un Padomes 2009.gada 23.aprīļa Direktīva 2009/29/EK, ar ko Direktīvu 2003/87/EK groza, lai uzlabotu un paplašinātu Kopienas siltumnīcas efektu izraisošo gāzu emisiju kvotu tirdzniecības sistēmu;  - Eiropas Parlamenta un Padomes 2018. gada 14. marta Direktīva Nr. 2018/410/ES, ar ko groza Direktīvu 2003/87/EK, lai sekmētu emisiju izmaksefektīvu samazināšanu un investīcijas mazoglekļa risinājumos, un Lēmumu (ES) 2015/1814;  - Eiropas Komisijas 2019. gada 15. februāra Deleģētais lēmums 2019/708, ar ko papildina Eiropas Parlamenta un Padomes Direktīvu 2003/87/EK, 2021.–2030. gada periodam nosakot sarakstu ar nozarēm un apakšnozarēm, kuras uzskatāmas par pakļautām oglekļa emisiju pārvirzes riskam. |
| 2. | Citas starptautiskās saistības | Projekts šo jomu neskar. |
| 3. | Cita informācija | Nav |

|  |  |  |  |  |  |  |  |
| --- | --- | --- | --- | --- | --- | --- | --- |
| **1. tabula Tiesību akta projekta atbilstība ES tiesību aktiem** | | | | | | | |
|  |  | | | | | | |
| A | B | | | C | D | | |
| Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | | | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji. Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā. Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības. Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu. Norāda iespējamās alternatīvas (t. sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos | | |
| Attiecīgā ES tiesību akta datums, numurs un nosaukums | *Eiropas Parlamenta un Padomes 2009.gada 23.aprīļa Direktīva 2009/29/EK, ar ko Direktīvu 2003/87/EK groza, lai uzlabotu un paplašinātu Kopienas siltumnīcas efektu izraisošo gāzu emisiju kvotu tirdzniecības sistēmu.* | | | | | | |
| A | B | | | C | | | D |
| 13.punktā izteiktais 11.panta 2.punkts | pārņemts likuma „Par piesārņojumu” 32.2 panta sestajā daļā,  normatīvā akta projekta 39.punkts | | | pārņemts pilnībā | | | netiek pārņemts, paredzot stingrākas vai mazāk stingras prasības |
| 13.punktā izteiktais 11.panta 3.punkts | pārņemts likuma „Par piesārņojumu 32.2 panta pirmajā daļā, normatīvā akta projekta 33.punkts | | | pārņemts pilnībā | | | netiek pārņemts, paredzot stingrākas vai mazāk stingras prasības |
| Attiecīgā ES tiesību akta datums, numurs un nosaukums | *Eiropas Parlamenta un Padomes 20A18. gada 14. marta Direktīva Nr. 2018/410/ES, ar ko groza Direktīvu 2003/87/EK, lai sekmētu emisiju izmaksefektīvu samazināšanu un investīcijas mazoglekļa risinājumos, un Lēmumu (ES) 2015/1814* | | | | | | |
| A | B | C | | | | D | |
| 1. panta 7. punktā izteiktais 3. panta “h” apakšpunktus | noteikumu projekta 4., 6. punkts | Pārņemts pilnībā | | | | Projekts neparedz stingrākas prasības | |
| 1. panta 14. punkta “m” apakšpunktā izteiktais 10.a panta 20. apakšpunkts | noteikumu projekta 21. punkts | Pārņemts pilnībā | | | | Projekts neparedz stingrākas prasības | |
| Attiecīgā ES tiesību akta datums, numurs un nosaukums | *Eiropas Komisijas 2019. gada 15. februāra Deleģētais lēmums 2019/708, ar ko papildina Eiropas Parlamenta un Padomes Direktīvu 2003/87/EK, 2021.–2030. gada periodam nosakot sarakstu ar nozarēm un apakšnozarēm, kuras uzskatāmas par pakļautām oglekļa emisiju pārvirzes riskam.* | | | | | | |
| A | B | C | | | | D | |
| 1. pants | noteikumu projekta 2. pielikuma 4. punkts | | Pārņemts pilnībā | | | Projekts neparedz stingrākas prasības | |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas? Kādēļ? | Ar noteikumu projektu ir pārņemtas Direktīvas 2018/410 prasības:  1. panta 7. punktā izteiktais 3. panta “h” apakšpunkts;  1. panta 12. punktā izteiktā 9. panta otrā daļa;  1. panta 14. punkta “m” apakšpunktā izteiktais 10.a panta 20. apakšpunkts;  1. panta 17. punktā izteiktā 11. panta 1. punkta otrā rindkopa;  1. panta 23. punktā izteiktā 15. panta ceturtā daļa. | | | | | | |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Projekts šo jomu neskar. | | | | | | |
| Cita informācija | Nav | | | | | | |
| **2. tabula Ar tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem.** | | | | | | | |
| Projekts šo jomu neskar | | | | | | | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalība ir nodrošināta saskaņā ar Ministru kabineta 2009. gada 25. augusta noteikumu Nr. 970 “Sabiedrības līdzdalības kārtība attīstības plānošanas procesā” 7.4.1 apakšpunktu, sabiedrības pārstāvjus aicinot līdzdarboties, rakstiski sniedzot viedokli par Noteikumu projektu tā izstrādes stadijā. Sabiedrības pārstāvji ir informēti par iespēju līdzdarboties, publicējot paziņojumu par līdzdalības procesu VARAM tīmekļvietnē, kā arī Valsts Kancelejas tīmekļvietnē. |
| 2. | Sabiedrības līdzdalība projekta izstrādē | Noteikumu projekts 2021. gada 18. janvārī publicēts VARAM tīmekļvietnē ([www.varam.gov.lv](http://www.varam.gov.lv/lat/likumdosana/normativo_aktu_projekti/klimata_parmainu_joma/?doc=27525)) un Valsts kancelejas tīmekļvietnē (<https://www.mk.gov.lv/content/ministru-kabineta-diskusiju-dokumenti> ). |
| 3. | Sabiedrības līdzdalības rezultāti | Sabiedrības līdzdalības laikā viedokļi un komentāri netika saņemti. |
| 4. | Cita informācija | Noteikumu projekts tika saskaņots ar VVD. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | VARAM, VVD |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projektā iekļautie nosacījumi var radīt ietekmi uz pārvaldes funkcijām, tomēr tas neietekmēs institucionālo sistēmu.  Noteikumu projektā iekļauto nosacījumu izpildei nav nepieciešams veidot jaunas institūcijas, likvidēt vai reorganizēt esošās institūcijas.  Noteikumu projektā iekļauto nosacījumu izpilde neatstās ietekmi uz cilvēkresursiem.  Noteikumu projekta izpildē iesaistītās institūcijas noteikumu projektā iekļautos pasākumu nodrošinās piešķirto valsts budžeta līdzekļu ietvaros. |
| 3. | Cita informācija | Nav |

Vides aizsardzības un reģionālās attīstības ministrs A.T.Plešs

Kamarūte 66016702

Ilze.Kamarute@varam.gov.lv